
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL KOMITETO PIRMININKO IR JO PAVADUOTOJO RINKIMŲ
2013-01-16 Nr. 101-I-1
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Andrius Palionis, Valdas Skarbalius, Valentinas Stundys, Stasys Šedbaras, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi Lietuvos socialdemokratų partijos frakcijos prašymą ir vadovaudamasi Lietuvos Respublikos Seimo statuto (toliau – Statutas) 78 straipsnio 1 dalies 4 punkto nuostata, tyrė, ar Seimo Žmogaus teisių komitete (toliau – Komitetas) įvykę komiteto pirmininko pavaduotojo rinkimai atitinka Statutą.

Etikos ir procedūrų komisija konstatuoja:
2012 m. gruodžio 12 d. Komitete vyko komiteto pirmininko pavaduotojo rinkimai. Vadovaujantis Statuto 46 straipsnio 2 dalies nuostata, Seimo seniūnų sueiga patvirtino, kad Komiteto pirmininko pavaduotoju turi būti siūlomas Tėvynės sąjungos – Lietuvos krikščionių demokratų frakcijos narys. Frakcija pasiūlė rinkti pirmininko pavaduotoju Seimo narį Mantą Adomėną. 

Renkant pirmininko pavaduotoją Komiteto posėdyje dalyvavo 6 (iš 7) Komiteto nariai. Trys Komiteto nariai balsavo „už“ Manto Adomėno kandidatūrą, o trys ‑ „susilaikė“. Remiantis tuo, kad „už“ balsavo komiteto pirmininkas, buvo nuspręsta, kad Komiteto pirmininko pavaduotoju išrinktas Seimo narys Mantas Adomėnas. 
Lietuvos socialdemokratų partijos frakcijos manymu, sprendžiant personalijų klausimus taisyklė, kad Seimo komitete priimant sprendimus balsams pasiskirsčius po lygiai lemiamas tampa komiteto pirmininko balsas, neturi galioti, nes personalijų klausimus galima spręsti ir slaptu balsavimu, o tuomet būtų neaišku, kaip balsavo pirmininkas.
Seimo komiteto pirmininko ir jo pavaduotojo rinkimai reglamentuojami Statuto 46 straipsnyje: 
„1. Komitetas renka pirmininką ir jo pavaduotoją.

2. Seimo seniūnų sueiga patvirtina pasiūlymus Seimo komitetams, kurių frakcijų atstovus rinkti Seimo komiteto pirmininku ir pavaduotoju.

3. Komiteto pirmininkas ir jo pavaduotojas renkami iš skirtingų frakcijų atstovų, o bendras komitetų pirmininkų ir jų pavaduotojų skaičius, tenkantis Seimo frakcijoms, turi būti proporcingas joms priklausančių Seimo narių skaičiui.“

Statuto 55 straipsnyje nustatyta Seimo komitetų sprendimų priėmimo tvarka. Šio straipsnio 1 dalyje sakoma, kad: „Komitetų sprendimai priimami atviru balsavimu paprasta posėdyje dalyvaujančių komiteto narių balsų dauguma. Jeigu balsavimo metu balsai pasiskirsto po lygiai, tai priimamas sprendimas, už kurį balsavo komiteto pirmininkas.“

Balsavimo būdai ir balsų skaičiavimas aptariami Statuto septynioliktajame skirsnyje. Šio skirsnio 115 straipsnyje numatyta, kad renkant ar atleidžiant tam tikrus Seimo ar kitus pareigūnus balsuojama tik slaptai. Tarp įvardintų pareigūnų nėra Seimo komiteto pirmininkų ir pavaduotojų, bet aukščiau nurodyto Statuto straipsnio 3 dalyje numatyta galimybė, Seimui nutarus, slaptai balsuoti ir kitais personalijų klausimais.
Statutas atskirai nereglamentuoja, kaip turi būti balsuojama Seimo komitetuose ir komisijose renkant jų pirmininkus ar pirmininkų pavaduotojus. 
Statuto 46 straipsnio 4 dalyje numatyta, kad komiteto pirmininką ir jo pavaduotoją tvirtina Seimas. Jeigu Seimas nepatvirtina pateikto kandidato, komitetas gali išsirinkti kitą.

2012 m. gruodžio 20 d. Lietuvos Respublikos Seimas nutarimu Nr. XII-95 „Dėl Lietuvos Respublikos Seimo nutarimo „Dėl Lietuvos Respublikos Seimo komitetų pirmininkų ir jų pavaduotojų patvirtinimo“ pakeitimo ir papildymo“ nusprendė patvirtinti Lietuvos Respublikos Seimo Žmogaus teisių komiteto pirmininko pavaduotoju Seimo narį Mantą Adomėną. 
Etikos ir procedūrų komisija nusprendė:
1. Pasiūlyti Seimo Teisės ir teisėtvarkos komitetui, svarstant naujos redakcijos Seimo statuto projektą (Nr. XIP-3011(2)), patikslinti nuostatas, reglamentuojančias komitetų ir komisijų pirmininkų ir jų pavaduotojų rinkimą ir perrinkimą.
Balsavimo rezultatai: už – 14, prieš – 0, susilaikė – 0.

2. Šio klausimo nagrinėjimą Komisijoje pabaigti.

Balsavimo rezultatai: už ‑10, prieš – 4, susilaikė – 0.

